Spillere, fans og trænerteamet fejrede torsdag aften Vendsyssel Elite Badmintons første Danmarksmesterskab.

Der var stor jubel og glædeshop i Brøndby Hallen torsdag aften, da Vendsyssel Elite Badminton vandt sit første Danmarksmesterskab. De nordjyske tilskuere på lægterne kom med tilråb, båt-horn og klapsalver i samme øjeblik holdet havde slået et andet jysk hold, Højbjerg fra det sydlige Aarhus. Også inde på banen sprængte stemningen barometeret. Umiddelbart efter sidste slag, råbte formand for Vendsyssel Elite Badminton, Jan R. Jensen: - Vi gjorde det fandme! Formanden var særligt rørt, da han fik sat en guldhat på hovedet og i samme sekund blev en anelse våd i øjenkrogen. - Det er fandme fortjent - de har gjort det godt, sagde han til TV2 Nords Mogens Jørgensen, der talte med ham efter kampen. Det skete i samme sekund, som spillerne inde på banen kastede ketcheren op i luften, da drømmen om at stå øverst på podiet endelig blev en realitet. Medaljen føles fed En af de lokale spillere på holdet, Magnus Johannesen fra Brønderslev, var med sin single-kamp med til at sikre VEB guldet. Og medaljen føltes bestemt også udmærket omkring halsen. - Det er rart. Det er rigtigt rart. Det er det, vi har håbet på, så det er super fedt, siger han. Vendsyssel Elite Badminton kunne 2. påskedag fejre 20 års jubilæum. Dengang besluttede Frederikshavn Badminton Klub og Skagen Badmintonklub at lave et holdfællesskab, som Hjørring Badmintonklub også har været en del af siden 2016.